**Osobitná časť**

**Čl. I**

**K bodu 1**

 Navrhuje sa, aby ministerstvo pri príprave vlastného návrhu na úpravu sumy mesačnej minimálnej mzdy poznalo názory sociálnych partnerov a mohlo navrhnúť sumu minimálnej mzdy, ktorá by mohla byť prijateľná pre obidve strany.

**K bodom 2, 3 a 7**

 Nakoľko konečný termín na dohodu alebo nedohodnutie sociálnych partnerov o sume minimálnej mzdy na úrovni Hospodárskej a sociálnej rady Slovenskej republiky je ustanovený na 31. august, navrhuje sa úprava termínov tak, aby bol vytvorený dostatočný čas na priebeh ďalšieho legislatívneho procesu pri príprave nariadenia vlády Slovenskej republiky; súčasný harmonogram priebehu prác nedáva dostatočný časový priestor na realizáciu celého legislatívneho procesu.

**K bodom 4 a 5**

 Navrhuje sa upraviť určenie minimálnej mzdy tak, aby vypočítaná minimálna mzda bola spodnou hranicou pre rozhodovanie vlády o konkrétnej sume minimálnej mzdy.

**K bodu 6**

Vláda Slovenskej republiky zodpovedá za dodržiavanie medzinárodných zmlúv, najmä Európskej sociálnej charty a Medzinárodného paktu o hospodárskych, sociálnych a kultúrnych právach. Slovenská republika ako zmluvná strana už bola vyzvaná na zabezpečenie plnenia ustanovení týchto zmlúv upravujúcich právo na spravodlivú odmenu za prácu, ktorej minimálna výška musí zabezpečiť zamestnancovi a jeho rodine slušný život. Plnenie tejto povinnosti sa sleduje predovšetkým na základe posúdenia podielu čistej minimálnej mzdy z čistej priemernej mzdy, ktorý bol už v roku 2004 posúdený ako nedostatočný.

Súčasné znenie zákona nedávalo vláde dostatočnú možnosť zohľadniť pri dohode sociálnych partnerov aj medzinárodne uznávané kritériá. Navrhuje sa preto upraviť participáciu vládnej strany ako rovnocenného člena tripartity pri rozhodovaní o výške minimálnej mzdy. Návrh neznižuje kompetencie sociálnych partnerov a ponecháva im dostatočnú mieru autonómie pri vyjednávaní o sume minimálnej mzdy.

**Čl. II**

 Navrhuje sa, aby návrh zákona nadobudol účinnosť už dňom vyhlásenia zákona v Zbierke zákonov Slovenskej republiky.

Bratislava 3. septembra 2008

**Robert Fico v. r.**

predseda vlády

Slovenskej republiky

**Viera Tomanová v. r.**

ministerka práce, sociálnych vecí a rodiny

Slovenskej republiky